
Nr.27/427/12 noiembrie 2007
R A P O R T

asupra propunerii legislative de modificare şi completare a Legii nr.188/1999 privind Statutul funcţionarilor publici
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 591 din 18 septembrie 2007, cu dezbaterea pe fond în procedură obişnuită  a propunerii legislative de modificare şi completare a Legii nr.188/1999 privind Statutul funcţionarilor publici.
La întocmirea prezentului raport Comisia a avut în vedere:

· avizul negatival Consiliului Legislativ (nr.401/26.03.2007)

· avizul negativ al Comisiei juridice, de disciplină şi imunităţi (nr.31/981/04.10.2007)

· avizul negativ al Comisiei pentru administraţie publică, amenajarea teritoriului şi echilibru ecologic (nr.26/1881/30.10.2007)

· punctul de vedere negativ al Guvernului (nr.880/20.04.2007).

Propunerea legislativă are ca obiect de reglementare modificarea prevederilor din Legea nr.188/1999 în sensul ca la împlinirea vârstei de pensionare, funcţionarii publici să beneficieze de pensie de serviciu în cuantumul prevăzut la art.82 din Legea nr.303/2004, republicată, respectiv 80% din ultimul salariu brut. De asemenea, în iniţiativa legislativă se precizează că pensia de serviciu se actualizează în raport de nivelul salariului brut al funcţionarilor publici în activitate, cu aceeaşi vechime, precum şi faptul că partea din pensia de serviciu care depăşeşte nivelul pensiei din sistemul asigurărilor sociale de stat se suportă din bugetul de stat.

Comisia propune Plenului Camerei Deputaţilor respingerea iniţiativei legislative din următoarele considerente:

· prin aplicarea acesteia în forma propusă s-ar crea o discriminare în raport cu alte categorii de asiguraţi ai sistemului public de pensii sau de funcţionari publici, încălcând atât principiul egalităţii de tratament, cât şi principiul contributivităţii;

· pentru a răspunde atenţionărilor formulate de Comisia Europeană, prin care se semnala faptul că legislaţia română privind pensiile de serviciu încalcă prevederile Directivei Consiliului 86/378/CEE privind aplicarea principiului egalităţii de tratament între bărbaţi şi femei în regimurile profesionale de securitate socială, modificată prin Directiva Consiliului 96/97/CE, precum şi criteriile stabilite de Curtea Europeană de Justiţie, în prezent se află în curs de revizuire toate legile speciale care vizează acordarea de astfel de drepturi;

· expunerea de motive a propunerii legislative nu respectă normele de tehnică legislativă prevăzute de Legea nr.24/2000, cele mai importante omisiuni fiind cele referitoare la impactul macroeconomic şi la modificări ale veniturilor bugetare şi ale cheltuielilor bugetare, în special având în vedere creşterea cheltuielilor la nivelul administraţiei publice

· nu se respectă normele de tehnică legislativă prevăzute de Legea nr.24/2000, deoarece textul din Legea nr.188/1999 propus pentru modificare nu face parte din cuprinsul art.37, aşa cum precizează propunerea legislativă, şi nici din cuprinsul art.38, aşa cum se arată în avizul Consiliul Legislativ. Textul respectiv face parte din cuprinsul art.39, aşa cum reiese din Legea nr.188/1999, republicată în Monitorul Oficial nr.365 din 29 mai 2007.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei care au avut loc în data de 7 noiembrie 2007 au fost prezenţi 16 deputaţi, din totalul de 18 membri ai comisiei.

Propunerea legislativă a fost respinsă de Senat în şedinţa din 10.09.2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune respingerea iniţiativei legislative cu unanimitate de voturi.

